15 सीजन में 3 ही विदेशी चैंपियन बना सके; जानें सभी टीमों की स्ट्रेंथ और वीकनेस
IPL 10 Team Captains Strength and Weakness | Markram Warner Du Plessis, गुरुवार को दिल्ली कैपिटल्स ने घायल ऋषभ पंत की जगह ऑस्ट्रेलिया के डेविड वॉर्नर को कप्तान बनाया। वहीं, सनराइजर्स हैदराबाद ने साउथ अफ्रीका के ऐडन मार्करम को टीम का नया कप्तान नियुक्त किया।
इंडियन प्रीमियर लीग (IPL) का 16वां सीजन 31 मार्च से शुरू होगा। उससे पहले सभी 10 IPL टीमों ने अपने कप्तानों के नाम जारी कर दिए हैं। 8 टीमों के कप्तान पहले से तय थे। गुरुवार को दिल्ली कैपिटल्स ने घायल ऋषभ पंत की जगह ऑस्ट्रेलिया के डेविड वॉर्नर को कप्तान बनाया। वहीं, सनराइजर्स हैदराबाद ने साउथ अफ्रीका के ऐडन मार्करम को टीम का नया कप्तान नियुक्त किया।
मार्करम और वॉर्नर से पहले पिछले साल रॉयल चैलेंजर्स बेंगलुरु (RCB) ने साउथ अफ्रीका के फाफ डु प्लेसिस के रूप में विदेशी कप्तान चुना था। इन 3 टीमों में ही इस वक्त विदेशी कप्तान हैं। बाकी 7 टीमों में भारतीय कप्तान हैं। ऐसा 6 सालों बाद हुआ है जब IPL में 3 विदेशी कप्तान देखने को मिलेंगे। आगे स्टोरी में हम सभी 10 टीमों के कप्तान, उनका फुल स्क्वॉड, पॉसिबल प्लेइंग-11, स्ट्रेंथ और वीकनेस जानेंगे।
सबसे पहले देखें सभी 10 टीमों के कप्तान...
6 साल बाद 3 विदेशी कप्तान 
2017 के IPL सीजन में 3 विदेशी प्लेयर्स ने IPL टीम की कमान संभाली थी। तब ग्लेन मैक्सवेल ने पंजाब, स्टीव स्मिथ ने राजस्थान और डेविड वॉर्नर ने हैदराबाद की कप्तानी की। इसके बाद 2018 से 2021 तक 8 में से एक या 2 टीमों की कमान ही किसी विदेशी ने संभाली।
हालांकि 2011 में 10 टीमें शामिल हुई थीं, तब 5 विदेशियों ने कप्तानी की। वहीं, 2013, 2014 और 2015 में 4-4 विदेशियों ने कमान संभाली, लेकिन इन सभी सीजन में किसी भारतीय कप्तान ने ही ट्रॉफी जीती।
पिछले सीजन में एक ही विदेशी कप्तान 
2022 में 10 टीमें होने के बावजूद एक फाफ डु प्लेसिस ही बतौर विदेशी रॉयल चैलेंजर्स बेंगलुरु टीम की कमान संभाल रहे थे। ऋषभ पंत के घायल हो जाने के बाद अब दिल्ली को मजबूरी में वॉर्नर को बतौर रिप्लेसमेंट कप्तान नियुक्त करना पड़ा। वहीं, हैदराबाद ने लंबे समय के लिए मार्करम को कप्तान बनाया है।
इन विदेशी कप्तानों ने चैंपियन बनवाया
2008 में शेन वॉर्न ने राजस्थान रॉयल्स को, 2009 में एडम गिलक्रिस्ट ने डेक्कन चार्जर्स को और 2016 में डेविड वॉर्नर ने सनराइजर्स हैदराबाद को चैंपियन बनाया था। इन 3 विदेशी कप्तानों के अलावा 12 बार भारतीय कप्तानों ने ही IPL टीम को चैंपियन बनाया।
भारत से रोहित शर्मा के नाम सबसे ज्यादा 5 बार मुंबई को और महेंद्र सिंह धोनी के नाम 4 बार चेन्नई को चैंपियन बनाने का रिकॉर्ड है। गौतम गंभीर ने कोलकाता को 2 बार और पिछले साल हार्दिक पंड्या ने गुजरात को पहली बार में ही चैंपियन बनाया।
अब जानते हैं सभी 10 टीमों का फुल स्क्वॉड, उनकी पॉसिबल प्लेइंग-11, स्ट्रेंथ और वीकनेस...
1. चेन्नई सुपर किंग्स | महेंद्र सिंह धोनी, कप्तान
IPL के 13 सीजन में शामिल रही चेन्नई सुपर किंग्स टीम को महेंद्र सिंह धोनी ने 11 बार प्लेऑफ में पहुंचाया है। 9 बार टीम ने फाइनल खेला और 4 बार चैंपियन भी बनी। धोनी को सबसे ज्यादा 210 IPL मैचों में कप्तानी का अनुभव है। उन्होंने 123 में जीत दिलाई और 86 में टीम को हार मिली। एक मुकाबला बेनतीजा रहा। धोनी ने 234 IPL मैचों में 135.20 के स्ट्राइक रेट से 4978 रन बनाए हैं। इनमें 24 फिफ्टी शामिल हैं।
स्ट्रेंथ : अनुभवी खिलाड़ी, 9 नंबर तक बैटिंग और ऑलराउंडर से सजी CSK चेपॉक के मैदान पर बहुत खतरनाक हो सकती है। टीम में मोईन, जडेजा, सैंटनर और तीक्षणा के रूप में शानदार स्पिनर मौजूद हैं।
वीकनेस : तेज गेंदबाजों की भारी कमी। जेमिसन टूर्नामेंट नहीं खेलेंगे। रिस्ट स्पिनर भी नहीं है। टॉप ऑर्डर अटैकिंग नहीं है।
पॉसिबल प्लेइंग-11 
डेवोन कॉन्वे, ऋतुराज गायकवाड़, बेन स्टोक्स, अंबाती रायडु, मोईन अली, रवींद्र जडेजा, शिवम दुबे, महेंद्र सिंह धोनी (विकेटकीपर), दीपक चाहर, महीश तीक्षणा और मुकेश चौधरी।
2. दिल्ली कैपिटल्स | डेविड वॉर्नर, कप्तान 
IPL के सबसे सफल विदेशी कप्तानों में से एक वॉर्नर इससे पहले भी दिल्ली की कप्तानी कर चुके हैं। उन्हें हैदराबाद की कप्तानी करते हुए टीम को चैंपियन बनाने का अनुभव भी है। ओवरऑल कप्तानी के 69 मैचों में उन्होंने टीम को 35 में जीत दिलाई। 32 मुकाबले टीम ने हारे और 2 टाई भी रहे। 162 IPL मैचों में उन्होंने 140.69 के स्ट्राइक रेट से 5881 रन बनाए हैं। इनमें 4 शतक और 55 फिफ्टी प्लस स्कोर शामिल हैं।
स्ट्रेंथ : फिल सॉल्ट और राइली रुसो के रूप में अटैकिंग विदेशी बैटर्स मौजूद। टॉप ऑर्डर में वॉर्नर और शॉ भी खतरनाक कॉम्बिनेशन हैं। अक्षर और कुलदीप के रूप में अनुभवी इंटरनेशनल स्पिनर भी हैं।
वीकनेस : पंत की गैरमौजूदगी में घरेलू विकेटकीपर ढूंढना होगा। जिससे विदेशी बैटर्स का समीकरण बिगड़ेगा। मार्श, रुसो में से किसी एक को ही खिला सकेंगे। अनुभवी ऑफ स्पिनर और घरेलू पेसर्स की कमी भी है।
पॉसिबल प्लेइंग-11 
डेविड वॉर्नर, पृथ्वी शॉ, मनीष पांडे, फिल सॉल्ट (विकेटकीपर), सरफराज खान, रोवमन पावेल, अक्षर पटेल, कुलदीप यादव, चेतन साकरिया, मुस्ताफिजुर रहमान/एनरिक नॉर्त्ये और कमलेश नागरकोटी।
3. गुजरात टाइटंस | हार्दिक पंड्या, कप्तान 
मुंबई छोड़ने के बाद हार्दिक ने पिछले सीजन में पहली बार IPL टीम की कप्तान की। 15 में से 11 में जीत और 4 में हार मिली। सबसे अहम बात ये कि टीम चैंपियन बनी। हार्दिक ने अब तक 107 IPL मैचों में 147.59 के स्ट्राइक रेट से 1963 रन बनाए हैं। इनमें 8 फिफ्टी शामिल हैं।
स्ट्रेंथ : विस्फोटक मिडिल ऑर्डर बैटिंग लाइन अप के साथ 8 नंबर तक बैटर्स उपलब्ध हैं। राशिद, शमी और अलजारी जोसेफ जैसे टॉप क्लास बॉलर भी टीम में हैं।
वीकनेस : मिडिल ऑर्डर में एंकर रोल निभाने वाले प्लेयर की कमी। अनुभवी ऑफ स्पिनर भी नहीं है।
पॉसिबल प्लेइंग-11 
शुभमन गिल, मैथ्यू वेड (विकेटकीपर), साई सुदरशन, हार्दिक पंड्या, डेविड मिलर, राहुल तेवतिया, राशिद खान, आर साई किशोर, यश दयाल, अलजारी जोसेफ और मोहम्मद शमी।
4. कोलकाता नाइट राइडर्स | श्रेयस अय्यर, कप्तान 
दिल्ली और कोलकाता की कप्तानी कर चुके श्रेयस पिछले सीजन अपनी टीम को प्लेऑफ में नहीं पहुंचा सके। कप्तानी के 55 मैचों में उन्होंने टीम को 27 में जीत दिलाई, जबकि 26 में हार भी मिली और 2 मुकाबले टाई भी हुए। अब तक 101 IPL मैचों में अय्यर ने 125.38 के स्ट्राइक रेट से 2776 रन बनाए हैं। इनमें 19 फिफ्टी आईं।
स्ट्रेंथ : मिडिल ऑर्डर बेहद मजबूद, विदेशी और घरेलू ऑलराउंडर टीम को स्ट्रॉन्ग बना रहे हैं। घरेलू और विदेशी फास्ट बॉलर के साथ नरेन और चक्रवर्ती के रूप में मिस्ट्री स्पिनर उपलब्ध हैं। 
वीकनेस : ओपनिंग बैटर्स को अनुभव नहीं। टॉप ऑर्डर में एक भी विस्फोटक विदेशी बैटर नहीं है। रिस्ट स्पिनर की कमी के साथ बैटिंग लाइन-अप में गहराई भी नहीं है।
पॉसिबल प्लेइंग-11
वेंकटेश अय्यर, नारायण जगदीशन (विकेटकीपर), श्रेयस अय्यर, नितीश राणा, आंद्रे रसेल, शाकिब अल हसन/डेविड वीजे, शार्दुल ठाकुर, लॉकी फर्ग्युसन, सुनील नरेन, उमेश यादव और वरुण चक्रवर्ती।
5. लखनऊ सुपरजायंट्स | केएल राहुल, कप्तान 
राहुल ने जब-जब IPL टीम की कमान संभाली, हर बार अपनी बैटिंग से शानदार परफॉर्मेंस किया है। अब तक 42 मैचों में कप्तानी करते हुए उनकी टीम को 20 में जीत और 20 में ही हार मिली। वहीं, 2 मुकाबले टाई रहे। 109 IPL मैचों में राहुल ने 136.22 के स्ट्राइक से 3889 रन बनाए हैं। इनमें 4 शतक और 31 फिफ्टी शामिल हैं।
स्ट्रेंथ : राहुल, डी कॉक, पूरन और हुड्डा के रूप में अटैकिंग और अनुभवी टॉप ऑर्डर मौजूद। लोअर ऑर्डर में क्रुणाल और स्टॉइनिस भी उपलब्ध हैं। घरेलू और विदेशी पेस बॉलर्स का बेहतरीन कॉम्बिनेशन।
वीकनेस : बैटिंग में गहराई नहीं है। क्वालिटी ऑफ स्पिनर के साथ मिडिल ऑर्डर बैटिंग में अनुभव की कमी।
पॉसिबल प्लेइंग-11 
केएल राहुल, क्विंटन डी कॉक (विकेटकीपर), निकोलस पूरन, दीपक हुड्डा, आयुष बडोनी, मार्कस स्टोइनिस, क्रुणाल पंड्या, मार्क वुड, रवि बिश्नोई, आवेश खान और मोहसिन खान।
6. मुंबई इंडियंस | रोहित शर्मा, कप्तान 
टूर्नामेंट के सबसे सफल कप्तान रोहित शर्मा ने 2013 में मुंबई की कमान संभाली। तब से वे 5 बार टीम को चैंपियन बना चुके हैं। उन्होंने अपनी कप्तानी के 143 मैचों में से टीम को 79 में जीत दिलाई। 60 में हार मिली, वहीं 4 मुकाबले टाई भी रहे। रोहित ने 227 IPL मैचों में 129.89 के स्ट्राइक रेट से 5879 रन बनाए हैं। इनमें एक शतक और 40 अर्धशतक शामिल हैं।
स्ट्रेंथ : आक्रामक बैटिंग लाइन-अप, ताबड़तोड़ फास्ट बॉलिंग लाइन-अप टीम को मजबूती दे रहा है। टीम में क्वालिटी घरेलू प्लेयर्स की भी भरमार है।
वीकनेस : मिडिल ऑर्डर बैटर्स में अनुभव की कमी, स्पिन अटैक बेहद कमजोर, विदेशी ऑलराउंडर्स को भी अनुभव नहीं।
पॉसिबल प्लेइंग-11 
रोहित शर्मा, ईशान किशन (विकेटकीपर), सूर्यकुमार यादव, डेवाल्ड ब्रेविस, तिलक वर्मा, टिम डेविड, कैमरून ग्रीन, ऋतिक शौकीन, कुमार कार्तिकेय, जोफ्रा आर्चर और जसप्रीत बुमराह।
7. पंजाब किंग्स | शिखर धवन, कप्तान 
टूर्नामेंट के सबसे अनुभवी खिलाड़ियों में से एक शिखर धवन को पंजाब ने नया कप्तान बनाया। IPL के 206 मैचों में उन्होंने 126.35 के स्ट्राइक रेट से 6244 रन बनाए हैं। इनमें 2 शतक और 47 फिफ्टी शामिल हैं। हैदराबाद और पंजाब के लिए उन्होंने 11 मैचों में कप्तानी भी की हैं। 4 में जीत और 7 में टीम को हार मिली।
स्ट्रेंथ : बेयरस्टो और लिविंगस्टोन के रूप में अटैकिंग टॉप ऑर्डर। सैम करन और कगिसो रबाडा जैसे बेहतरीन विदेशी बॉलर और ऑलरांडर अवेलेबल हैं। राहुल चाहर की रिस्ट स्पिन भी टीम को मजबूती दे रही है।
वीकनेस : मिडिल ऑर्डर में एक्सपीरियंस की कमी। घरेलू टॉप-ऑर्डर बैटर नहीं। स्पिन अटैक कमजोर है। बैटिंग में गहराई भी नजर नहीं आ रही।
पॉसिबल प्लेइंग-11 
शिखर धवन, जॉनी बेयरस्टो (विकेटकीपर), लियम लिविंगस्टोन, जितेश शर्मा, शाहरुख खान, सैम करन, ऋषि धवन/राज अंगद बावा, हरप्रीत ब्रार, राहुल चाहर, कगिसो रबाडा और अर्शदीप सिंह।
8. राजस्थान रॉयल्स | संजू सैमसन, कप्तान 
सैमसन पिछले 2 सीजन से राजस्थान की कप्तानी कर रहे हैं। पिछले सीजन में वह टीम को फाइनल तक ले गए, लेकिन जिता नहीं सके। ओवरऑल कप्तानी के 31 मैचों में 15 उन्होंने जिताए और 16 में टीम को हार मिली। 138 IPL मैचों में संजू ने 135.72 के स्ट्राइक रेट से 3526 रन बनाए। इनमें 3 शतक और 17 फिफ्टी भी आईं।
स्ट्रेंथ : अटैकिंग और संभलकर बैटिंग करने वाले बैटर्स टॉप ऑर्डर में मौजूद। इनके बाद 3 बेहतरीन ऑलराउंडर्स भी उपलब्ध। 8वें नंबर तक बैटिंग के साथ चहल, अश्विन, बोल्ट और होल्डर जैसे अनुभवी बॉलर्स भी टीम में हैं।
वीकनेस : टीम में 4 नंबर तक टॉप क्लास टी-20 ओपनर्स हैं। इन्हें रोल क्लियर नहीं है। लेफ्ट आर्म स्पिनर और घरेलू फास्ट बॉलिंग ऑलराउंडर की कमी भी है।
पॉसिबल प्लेइंग-11 : 
जोस बटलर, यशस्वी जायसवाल, संजू सैमसन (विकेटकीपर), देवदत्त पड्डीकल, शिमरोन हेटमायर, रियान पराग, जेसन होल्डर, रविचंद्रन अश्विन, नवदीप सैनी/कुलदीप सेन, युजवेंद्र चहल और ट्रेंट बोल्ट।
9. रॉयल चैलेंजर्स बेंगलुरु | फाफ डु प्लेसिस, कप्तान 
पिछले सीजन में पहली बार IPL कप्तानी का मौका मिला। टीम को प्लेऑफ में पहुंचाया, लेकिन क्वालिफायर-2 हार गए। कप्तानी के 16 मैचों में से 9 जीते और 7 हारे। IPL के 116 मैचों में साउथ अफ्रीका के डु प्लेसिस ने 130.58 के स्ट्राइक रेट से 3403 रन बनाए हैं। इनमें 25 फिफ्टी शामिल हैं।
स्ट्रेंथ : अटैकिंग टॉप-ऑर्डर बैटिंग लाइन-अप के साथ 9 नंबर तक बैटर्स उपलब्ध हैं। कोहली, डु प्लेसिस, मैक्सवेल, कार्तिक के रूप में अनुभवी प्लेयर्स भी हैं।
वीकनेस : लोअर ऑर्डर बैटिंग में एक ही अनुभवी बैटर। ऑलराउंडर्स बैटिंग से ज्यादा बॉलिंग में कारगर हैं। स्पेशलिस्ट ऑफ स्पिनर की कमी और टी-20 स्पेशलिस्ट फास्ट बॉलर्स कम हैं। 
पॉसिबल प्लेइंग-11 
फाफ डु प्लेसिस, विराट कोहली, रजत पाटीदार, ग्लेन मैक्सवेल, महिपाल लोमरोर, शाहबाज अहमद, दिनेश कार्तिक (विकेटकीपर), वनिंदु हसरंगा, हर्षल पटेल, जोश हेजलवुड और मोहम्मद सिराज।
10. सनराइजर्स हैदराबाद | ऐडन मार्करम, कप्तान
कप्तान ऐडन मार्करम पिछले सीजन में पूरे 14 मैच खेल कर 139.05 के स्ट्राइक रेट से 381 रन ही बना सके। ओवरऑल उन्हें 20 IPL मैचों का अनुभव है। इनमें उन्होंने 134.10 के स्ट्राइक रेट से 527 रन बनाए हैं। SA20 लीग में सनराइजर्स ईस्टर्न केप को पहले ही सीजन में चैंपियन बनाया। अब सनराइजर्स को दूसरी बार चैंपियन बनने के इरादे से IPL में उतरेंगे।
स्ट्रेंथ : आदिल रशीद के रूप में वर्ल्ड कप विनर लेग स्पिनर, भुवनेश्वर, यानसेन, उमरान और नटराजन जैसे बेहतरहीन बॉलर्स अवेलेबल। हैरी ब्रूक, मंयक और अभिषेक शर्मा के रूप में अटैकिंग बैटिंग लाइन अप भी मौजूद है।
वीकनेस : मार्करम को IPL का अनुभव कम है। टीम में घरेलू विकेटकीपर नहीं है। स्पिन लाइन-अप में बैकअप की कमी भी साफ नजर आ रही है।
पॉसिबल प्लेइंग-11 
अभिषेक शर्मा, मयंक अग्रवाल, राहुल त्रिपाठी, ऐडन मार्करम, हैरी ब्रूक, ग्लेन फिलिप्स (विकेटकीपर), वॉशिंगटन सुंदर, आदिल रशीद, भुवनेश्वर कुमार, थंगारसु नटराजन और उमरान मलिक।
क्रिकेट से जुड़ी ये खबरें भी पढ़ें... 
IPL-2023 के आखिरी कुछ मैच नहीं खेलेंगे बेन स्टोक्स:आयरलैंड टेस्ट और एशेज की तैयारी करेंगे, CSK ने 16.25 करोड़ में खरीदा था
इंग्लैंड टेस्ट टीम के कप्तान बेन स्टोक्स इंडियन प्रीमियर लीग (IPL) के आखिरी कुछ मुकाबले नहीं खेलेंगे। तब वे आयरलैंड के खिलाफ टेस्ट सीरीज और एशेज की तैयारियां करेंगे।
वर्तमान में न्यूजीलैंड दौरे पर टेस्ट सीरीज खेल रही इंग्लिश टीम के कप्तान स्टोक्स ने कहा है कि वे एशेज और आयरलैंड के खिलाफ टेस्ट मैच की तैयारियों के चलते IPL के फाइनल स्टेज के लिए अवलेवल नहीं रहेंगे। पढ़ें पूरी खबर
ऑलराउंडर्स रैंकिंग के टॉप-5 में 3 भारतीय:जडेजा टॉप...अश्विन दूसरे और अक्षर 5वें नंबर पर, कमिंस से ताज छिना; एंडरसन नंबर-1 बॉलर
ICC ने अपनी ताजा रैंकिंग जारी कर दी है। टेस्ट रैंकिंग में भारतीय ऑलराउंडर्स का दबदबा रहा। बुधवार को जारी रैंकिंग में भारतीय ऑलराउंडर रवींद्र जडेजा नंबर-1 पोजिशन पर पहुंच गए हैं, जबकि रविचंद्रन अश्विन दूसरे और अक्षर पटेल 5वें नंबर पर हैं। पढ़ें पूरी खबर